EVM विवाद के बीच बोले मुख्य चुनाव आयुक्त- मैं साफ कर देता हूं कि बैलट पेपर से चुनाव हरगिज नहीं होंगे  
ईवीएम पर उठ रहा है विवाद
मुख्य चुनाव आयुक्त ने कहा- बैलट युग में नहीं जाएंगे
विपक्षी दल कर रहे हैं बैलट पेपर की मांग
ईवीएम (EVM) पर चल रहे विवाद के बीच मुख्य चुनाव आयुक्त सुनील अरोड़ा ने कहा है कि बैलट पेपर से हरगिज चुनाव नहीं होंगे. दिल्ली में एक समारोह में मुख्य चुनाव आयुक्त सुनील अरोड़ा ने कहा, 'मैं स्पष्ट कर देना चाहता हूं कि हम बैलट पेपर के युग में हरगिज वापस नहीं जाने वाले हैं...' बता दें, लंदन में सैयद शुजा नाम के एक कथित ईवीएम हैकर ने प्रेस कॉन्फ्रेंस करके दावा किया था कि भारत की ईवीएम मशीनों को हैक किया जा सकता है.
Chief Election Commissioner of India Sunil Arora at an event in Delhi: I would like to make it very clear that we are not going back to the era of ballot papers. pic.twitter.com/60PS7tioSy
सैयद शुजा की प्रेस कॉन्फ्रेंस के बाद भाजपा ने कांग्रेस पर निशाना साधते हुए कहा था कि यह प्रेस कॉन्फ्रेंस कांग्रेस प्रायोजित है. केंद्रीय मंत्री रविशंकर प्रसाद ने पूछा था कि कांग्रेस नेता कपिल सिब्बल वहां किस हैसियत से थे और वहां क्या कर रहे थे. इसके साथ ही उन्होंने कहा था कि जब कोई विपक्षी दल जीतता है तो ईवीएम सही है, लेकिन भाजपा जीतती है तो ईवीएम मशीन में छेड़छाड़ी हो जाती है. इसके बाद कांग्रेस ने भी भाजपा पर पलटवार किया था.
आप के राष्ट्रीय प्रवक्ता ने कहा कि इन हालिया खुलासों से स्पष्ट रूप से ईवीएम की निष्पक्षता धूमिल हुई है और इसलिए इसकी जगह बैलट पेपर का इस्तेमाल किया जाना चाहिए. उन्होंने कहा, 'इससे पता चलता है कि ईवीएम का लाभ सत्तारूढ़ भारतीय जनता पार्टी (भाजपा) को मिल रहा है और यह विपक्ष को खेल के मैदान से दूर ले जा रही है.' पार्टी की प्रदेश इकाई के मुख्य प्रवक्ता वैभव माहेश्वरी ने दावा करते हुए कहा कि चुनाव आयोग यह मानने के लिए तैयार नहीं है कि ईवीएम से छेड़छाड़ हो सकती है. बता दें, इसके अलावा सपा और बसपा सहित अन्य कई विपक्षी दल भी ईवीएम पर सवाल उठाते हुए बैलट पेपर के इस्तेमाल की मांग कर रहे हैं.